הקאן פידאן

הקאן פידאן (בטורקית: Hakan Fidan; נולד ב-1968 באנקרה) הוא איש מודיעין ופוליטיקאי טורקי, אשר מכהן כשר החוץ של טורקיה מאז ה-4 ביוני 2023. הוא כיהן בעבר כראש ארגון הביון הלאומי הטורקי בשנים 2010–2023 (למעט הפסקה קצרה בפברואר-מרץ 2015), כיועץ ביטחוני לראש הממשלה רג'פ טאיפ ארדואן וכיהן כמזכיר במשרד ראש הממשלה. לפני כן היה עובד ציבור וכיהן כראש סוכנות ממשלתית האמונה על שיתופי פעולה והשקעות במדינות עולם שלישי (TIKA). בתחילת דרכו היה איש צבא. הוא מונה לשר חוץ בממשלת טורקיה ה-67 בעקבות חילופי גברי שהתקיימו לאחר בחירות 2023 בטורקיה. פידאן נולד באנקרה למשפחה ממוצא כורדי. הוא התגייס לצבא הטורקי ב-1986 ושירת בו כנגד במשך 15 שנים, במהלכן הוצב בכוח התגובה המהיר (ARRC) של נאט"ו בגרמניה. הוא מחזיק בתואר ראשון בניהול ומדע המדינה מטעם אוניברסיטת מרילנד ובתואר שני ודוקטורט מטעם אוניברסיטת בילקנט באנקרה. פידאן החל את תפקידיו הציבוריים כראש הסוכנות הממשלתית לשיתוף פעולה בינלאומי במשרד התיירות (TIKA), האמונה על השקעות במדינות עולם שלישי, בדגש על מדינות העמים הטורקיים ומדינות אפריקה. הוא כיהן בתפקיד זה בשנים 2003-2007. לאחר מכן כיהן כתת-מזכיר במשרד ראש הממשלה דאז, ארדואן, וכיועץ שלו לענייני ביטחון. כמו כן במקביל מילא תפקידים ניהוליים בארגונים בינלאומיים כגון הסוכנות הבין-לאומית לאנרגיה אטומית וארגון האו"ם לפיתוח תעשייתי. במאי 2010 מינה ראש הממשלה ארדואן את פידאן לראש ארגון ביון הלאומי הטורקי, המקביל לשב"כ. בתחילת כהונתו עורר תרעומת בטורקיה על כך שניהל שיחות פיוס חשאיות עם ארגון ה-PKK הכורדי, המוגדר כארגון טרור. התערבותו האישית של ארדואן מנעה את העמדתו לדין עקב כך. פידאן חיזק את שיתוף הפעולה החשאי של עם איראן ועזר לכונן ערוץ סחר חשאי עוקף סנקציות בשוק השחור בין המדינות. בנוסף פורסם בדר שפיגל כי לו קשרים אישיים קרובים עם קאסם סולימאני. בפברואר 2015 פרש מתפקידו עקב התכוונותו להתמודד לפרלמנט מטעם מפלגת השלטון, אך חזר בו ומונה מחדש לתפקיד כחודש לאחר מכן. במהלך כהונתו התרחש ניסיון ההפיכה הצבאית בטורקיה, שלאחריו בוצעו מעצרים נרחבים של תומכי ההפיכה לכאורה ואנשי תנועתו של פטהוללה גולן במדינה ומחוצה לה. במהלך ועידת מינכן ב-2017 מסר פידאן אישית לראש שירות הביון הפדרלי הגרמני רשימה ובה 300 מבוקשים מתנועתו של גולן בציפייה להסגרתם מצד ממשלת גרמניה. על-פי ה"וושינגטון פוסט", טורקיה מסרה לאיראן בתחילת 2012 מידע על רשת ריגול ישראלית שפעלה בשטחה וכללה כ-10 אזרחי איראן, וכי ישראל חושדת כי פידאן הוא שחשף את המידע בפני האיראנים. בנוסף פורסם ב-ynet כי ישראל רואה בו שתול של איראן. ביוני 2013 דיווח העיתון הטורקי "הורייט" כי פידאן פגש באותו חודש בחשאי את ראש המוסד תמיר פרדו שביקר באנקרה, ודן עמו בענייני סוריה ואיראן. גורמי ממשל ישראלים העריכו במשך שנים כי פידאן היה המתנגד העיקרי בצמרת הטורקית לתהליך פיוס עם ישראל, שהחל בהדרגה אחרי 2016. כמו כן במהלך כהונתו התרחש מעצרם של בני הזוג אוקנין בנובמבר 2021 וכן סיכול ניסיון הפיגוע האיראני בישראלים ששהו באיסטנבול ביוני 2022. בספטמבר 2023 פרסם העיתון הפוליטי Duvar כי פידאן הוא מועמד מוביל להוביל את מפלגת השלטון בטורקיה בעידן שלאחר ארדואן. במהלך החודש הוא נפגש עם שר החוץ הישראלי אלי כהן והתייחס לתוכנית ביידן למסדרון יבשתי בין הודו לאירופה, באמרו כי "באזורנו, הפעלה יעילה וארוכת טווח של מסדרונות תחבורה ואנרגיה היא בלתי אפשרית ללא מעורבות טורקיה". במהלך מלחמת חרבות ברזל, סיפק פידאן באופן קבוע התבטאויות קשות ביותר נגד ישראל. כחודש לאחר פרוץ המלחמה איים בניתוק היחסים הדיפלומטיים עם ישראל. באפריל 2024 אמר כי "לראשונה בהיסטוריה, כל העולם מגנה את ישראל" וכן נפגש עם אסמאעיל הניה ובכירי חמאס נוספים. במאי הודיע על הצטרפות טורקיה לתלונת דרום-אפריקה נגד ישראל בבית הדין בהאג והאשים את ישראל כי היא "הורגת ילדים פלסטינים במיטתם. באוגוסט חיזק את הטענות המאשימות את ישראל בחתירה לשינוי הסטטוס קוו במקומות הקדושים ובירושלים. פידאן התבטא מספר פעמים בדבר היותו של ארגון החמאס ארגון התנגדות לגיטימי ולא ארגון טרור, ואף פעל על מנת לשכנע בכך מדינות בעולם. כמו כן אמר כי טורקיה מתייחסת לחמאס כמפלגה פוליטית בתוך מערכת המדינה הפלסטינית. פידאן השווה בין ישראל לגרמניה הנאצית מספר פעמים במהלך המלחמה. הוא השווה בין מצב האזרחים בעזה למצב היהודים במחנות הריכוז, והשווה בין ראש-הממשלה בנימין נתניהו לאדולף היטלר. מדיה וקבצים בנושא הקאן פידאן בוויקישיתוף צבי בראל, טור אישי || שומר הסודות של ארדואן, באתר הארץ, 16 בפברואר 2015 Turkey’s ‘secret-keeper’, www.aljazeera.com (באנגלית) Who is Hakan Fidan, Turkey’s new foreign minister with spy powers? - Al-Monitor: Independent, trusted coverage of the Middle East, www.al-monitor.com, ‏2023-06-04 (באנגלית) Mike Szymanski, Hakan Fidan - Erdoğans Mann für Geheimnisse, Süddeutsche.de, ‏2017-03-31 (בגרמנית) Peters, Dominik; Popp, Maximilian; Sydow, Christoph (2018-11-11). "Jamal Khashoggi: Der Mann, der alles über Khashoggis Sterben weiß". Der Spiegel (בגרמנית). ISSN 2195-1349. נבדק ב-2023-09-12. "Bespitzelung von Gülen-Anhängern: Türkische Spionage ist ein Fall für die Justiz". Der Tagesspiegel Online (בגרמנית). ISSN 1865-2263. נבדק ב-2023-09-12. זעם באנקרה: הפרסום - ניסיון לנטרל הטורקים, באתר ynet, 17 באוקטובר 2013 (הדיווח המקורי בוושינגטון פוסט) אייכנר, איתמר (2016-06-03). "ארדואן הדיח את ראש הביון שהקשה המו"מ עם ישראל". Ynet. נבדק ב-2024-08-28. ראש המוסד נפגש עם ראש המודיעין הטורקי, הורייט, 12 ביוני 2013 (באנגלית) Campbell, Duvar, Oxford University Press, 2011-10-31, Benezit Dictionary of Artists ממשיכים לחמם את היחסים עם טורקיה, באתר פספורטניוז, ‏2023-09-22 WGN-bot, אנקרה: בדקנו את ניתוק היחסים עם ישראל | webangah news hub, באתר webangah | עִברִית, ‏2023-11-19 אלמס, דין שמואל (2024-04-08). "לראשונה: שר החוץ הטורקי באיום ישיר על ישראל". Globes. נבדק ב-2024-08-28. ארי, ליאור בן; חלבי, עינב; הידיעות, סוכנויות (2024-04-20). "הנייה וארדואן נפגשו באיסטנבול; שר החוץ הטורקי: חמאס מסכים למדינה בגבולות 67'". Ynet. נבדק ב-2024-08-28. טורקיה החליטה להצטרף לתביעה של דרום אפריקה נגד ישראל בהאג, באתר www.maariv.co.il, ‏2024-05-01 N12 - השווה את העזתים ליהודים במחנות ריכוז, באתר N12, ‏2024-05-14 אייכנר, איתמר (2024-08-27). "הודעה טורקית חריפה נגד בן גביר, שר החוץ האירופי מקדם סנקציות עליו ועל סמוטריץ'". Ynet. נבדק ב-2024-08-28. Prof Efrat Aviv, כשטורקיה תתחיל לשלם, באתר מרכז בגין-סאדאת למחקרים אסטרטגיים, ‏2023-12-24 JNS, שר החוץ הטורקי: כמו הנאצים, מי שמנסה להשמיד את הפלסטינים יישא באחריות, באתר מקור ראשון, ‏29/07/2024